Loksabha Elections 2019, वंशवाद, जातिवाद, सम्प्रदायवाद को समाप्त करके विकास का मंत्र हमें जिताएगा : मनोज सिन्हा  
कहा- पूर्वांचल का दुर्भाग्य, यहां की राजनीति जाति और धर्म पर तय होती रही
पिछले पांच साल में लोगों ने विकास का स्वाद चखा, जाति पर विकास हावी रहेगा
किसानों को कोई समस्या नहीं है,  मवेशियों के लिए शेल्टर बनाए गए
Loksabha Elections 2019 में गाजीपुर लोकसभा सीट पर बीजेपी के प्रत्याशी मनोज सिन्हा को विश्वास है कि चुनाव में उनकी जीत होगी. उन्होंने कहा है कि वे विकास के नाम पर वोट मांग रहे हैं और पिछले पांच सालों में उन्होंने सिर्फ विकास के लिए काम किया है.
मनोज सिन्हा ने NDTV से कहा कि मेरे सामने कोई चुनौती नहीं है.गाजीपुर और पूर्वांचल का दुर्भाग्य है कि यहां की राजनीति जाति और धर्म पर तय होती रही है. पिछले पांच साल में यहां लोगों ने विकास का स्वाद चखा. जाति पर विकास हावी रहेगा.
उन्होंने कहा कि किसानों को रेल के लिए अधिग्रहीत जमीन का पूरा मुआवज़ा मिलेगा. लोगों में कोई नाराज़गी नहीं है. एक प्रश्न के जवाब में उन्होंने कहा कि आपकी जानकारी गलत है, यहां किसानों को कोई समस्या नहीं है. मवेशियों के लिए शेल्टर बनाए गए हैं.
उन्होंने कहा कि राष्ट्रवाद का जिक्र करता हूं क्योंकि ये हमारा मुद्दा है, पर आपने देखा विकास के नाम पर मैं वोट मांगता हूं. भारतीय राजनीति के तीन नासूर, वंशवाद, जातिवाद, सम्प्रदायवाद को समाप्त करने का एक ही मंत्र, विकास, विकास, विकास है. यही हमने अपनाया है, हम जीतेंगे.